स्वीटी बूरा बोलीं- अबकी बार, हुड्‌डा सरकार; पूर्व CM बोले- हमारी सरकार होती तो DSP बनकर घर आती
हरियाणा की महिला बॉक्सिंग खिलाड़ी स्वीटी बूरा के वर्ल्ड चैंपियनशिप जीतने पर उसके गांव घिराय में उसका अभिनंदन किया गया। इस समारोह में हरियाणा के पूर्व मुख्यमंत्री भूपेंद्र सिंह हुड्‌डा पहुंचे। इस समागम में हिसार के तमाम कांग्रेसी नेता थे।
हरियाणा की इंटरनेशनल बॉक्सर स्वीटी बूरा के वर्ल्ड चैंपियनशिप जीतने पर हिसार में अभिनंदन समारोह किया गया। इसमें पूर्व CM भूपेंद्र हुड्‌डा भी पहुंचे। इस दौरान स्वीटी बूरा और उनके पति कबड्‌डी टीम के कप्तान दीपक हुड्‌डा ने पूर्व CM की तारीफ में कसीदे पढ़े।
स्वीटी बूरा ने कहा कि हरियाणा का खेल डाउन जा रहा है। जब सर मुख्यमंत्री बनेंगे, तभी यह ऊपर जाएगा। मैं आप लोगों से प्रार्थना करूंगी कि कुछ समय से बदलाव हुआ, इसमें हर आदमी दुखी है। अब तो 10 साल हो गए। आपने परिणाम देख लिया होगा। अब वोट ढंग से और सोच समझकर देना। अपनी वोट का मिसयूज मत करना। ढंग से वोट डालना और अबकी बार हुड्‌डा सरकार।
वहीं पूर्व CM हुड्‌डा ने कहा कि अगर आज हमारी खेल नीति और सरकार होती तो हमारी बेटी स्वीटी बूरा घर में DSP का फीता लगाकर आती। भगवान ने चाहा तो ऐसा मौका भी आ जाएगा।
खिलाड़ियों के DSP-इंस्पेक्टर बनने की बात से मोटिवेट हुए
मंच पर बैठे पूर्व सीएम भूपेंद्र सिंह हुड्‌डा की मौजूदगी में स्वीटी बूरा ने कहा कि जब हम छोटे- छोटे थे, तब हम सुनते थे कि आज फलां खिलाड़ी इंस्पेक्टर लग गया, या फिर डीएसपी लग गया। इन्होंने बड़े पैसे दिए। इनसे हम मोटिवेट हुए। उनकी नीतियों की बदौलत ही आज आपके सामने वर्ल्ड चैंपियन खड़ी है। हुड्‌डा जब सीएम थे, अच्छी नीतियां लेकर आए थे। आज सब कुछ लोगों के सामने दिख रहा है।
मुझे अर्जुन अवार्ड दिलवाया
भारतीय कबड्‌डी टीम के कप्तान दीपक हुड्‌डा ने कहा कि हरियाणा में खुशहाली इनकी वजह से आई है। पूरे हरियाणा की उम्मीद भूपेंद्र सिंह हुड्‌डा है। यदि अब भी हम अपनी आंखें बंद रखेंगे तो फिर हरियाणा का कुछ नहीं हो सकता। हमने खेल ये सोचकर स्टार्ट किया था कि इंस्पेक्टर और डीएसपी लगेंगे। मंच पर आज भी तीन डीएसपी है, तीनों हुड्‌डा सरकार के लगवाए हुए है।
दीपक हुड्‌डा ने कहा कि मुझे अर्जुन अवार्ड दिलवाने में भी हुड्‌डा साहिब का योगदान है। पीछे बैठे मंजीत छिल्लर को भी अर्जुन अवार्ड भी इन्होंने ही दिलवाया। इन्होंने 19 खिलाड़ी एक साथ डीएसपी लगाए थे। हरियाणा का खेल मंत्री भी इन्होंने लगाया था। योगेश्वर दत्त की बात हो या 42 से 43 इंस्पेक्टर, सभी को इन्होंने ही लगाया।
दीपक हुड्‌डा ने पुराने मैच का उदाहरण देते हुए कहा कि एक बार हरियाणा और पंजाब का फ्रेंडली कबड्‌डी मैच था। उसमें बड़े- बड़े खिलाड़ी थी, जिनकी उम्र निकल चुकी थी। हुड्‌डा साहब ने उन्हें भी नौकरी पर लगाया था। टूर्नामेंट भी सरकारी नहीं था।
हरियाणा में कांग्रेस ही हुड्‌डा है
दीपक ने कहा कि मैं कभी राजनीति का हिस्सा नहीं रहा। खिलाड़ियों का मान सम्मान भूपेंद्र सिंह हुड्‌डा ही करते हैं। हमारे हरियाणा में यदि कांग्रेस है तो वह हुड्‌डा साहब ही है। इसमें कोई दोराय नहीं है। मेरा राजनीति से कोई संबंध नहीं है।
स्टेडियम का रख रखाव नहीं हो रहा
भूपेंद्र सिंह हुड्‌डा ने कहा कि हमारी बेटी दुनिया में गोल्ड मेडल लेकर आई है। पूरे देश को गर्व है। मुझे याद है कि स्वीटी 2012 में जब मैडल लेकर आई थी, तब इसे सम्मानित किया था। तब मैने सोचा था कि यह बेटी बहुत आगे जाएगी। हमारी सरकार ने खेल नीति बनाई थी। जब मैं मुख्यमंत्री बना तो देखा कि पड़ोसी राज्य पंजाब में युवा नशे से ग्रस्त था। हमने खिलाड़ियों के लिए बड़े- बड़े स्टेडियम बनाए थे। लेकिन आज अफसोस से कहना पड़ रहा है कि उन स्टेडियम का रख रखाव नहीं हो रहा। जितने कोच लगाए थे, उतने भी नहीं रह गए।
भिवानी साई सेंटर को स्थनांतरित किया जा रहा
हुड्‌डा ने कहा कि भिवानी के साई सेंटर को स्थनांतरित किया जा रहा है। पूर्व सीएम ने कहा कि भिवानी तो हिंदुस्तान का क्यूबा है। जिस प्रकार क्यूबा में बॉक्सर पैदा हुए थे, उसी प्रकार से भिवानी में बॉक्सर पैदा हुए थे। आज खिलाड़ी क्लास थ्री और डी में ही भर्ती किए जा रहे हैं।
हमारे पुराने दिन ले आओ, हरियाणा खुशहाल होगा
हुड्‌डा ने कहा कि मैं राजनीतिक बात नहीं करना चाहता, परंतु मेरे मन में एक टीस है। 2014 में जो प्रदेश प्रति व्यक्ति आय, रोजगार में देश में नंबर वन था, आज बेरोजगारी में नंबर वन है। बच्चे जमीन बेच कर विदेश जा रहे हैं। हरियाणा आज अपराध में दूसरे नंबर पर है। आज मैं इनसे कहता हूं कि हमारे पुराने दिन ले आओ, पुरानी नीति लागू कर दो।
ये खबर भी पढ़ें...
हरियाणा के पूर्व CM की गाड़ी का एक्सीडेंट:एयरबैग खुलने से बचे भूपेंद्र हुड्‌डा; बॉक्सर स्वीटी बूरा के सम्मान समारोह में जा रहे थे
हरियाणा के हिसार में पूर्व CM भूपेंद्र सिंह हुड्‌डा के काफिले का एक्सीडेंट हो गया। उनकी कार के सामने अचानक नील गाय का झुंड आ गया। जिससे उनकी गाड़ी आगे से बुरी तरह से क्षतिग्रस्त हो गई। कार के एयरबैग भी खुल गए, जिस कारण भूपेंद्र सिंह हुड्‌डा बाल-बाल बच गए (पूरी खबर पढ़ें)​​​​​​